CELEX: 32021D2072
Language: da
Date: 2021-11-25 00:00:00
Title: Rådets afgørelse (FUSP) 2021/2072 af 25. november 2021 til støtte for opbygning af modstandsdygtighed inden for biosikkerhed og biosikring gennem konventionen om forbud mod biologiske våben og toksinvåben

26.11.2021   
               
               
                  DA
               
               
                  Den Europæiske Unions Tidende
               
               
                  L 421/56
               
            
         RÅDETS AFGØRELSE (FUSP) 2021/2072
         af 25. november 2021
         til støtte for opbygning af modstandsdygtighed inden for biosikkerhed og biosikring gennem konventionen om forbud mod biologiske våben og toksinvåben
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 28, stk. 1, og artikel 31, stk. 1,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Det Europæiske Råd vedtog den 12. december 2003 EU's strategi mod spredning af masseødelæggelsesvåben (»EU-strategien«), hvis kapitel III indeholder en liste over foranstaltninger til bekæmpelse af en sådan spredning.
                  
               
                     (2)
                  
                  
                     Unionen er aktivt i gang med at gennemføre EU-strategien og er i færd med at iværksætte de foranstaltninger, der er nævnt i EU-strategiens kapitel III, især de foranstaltninger, der sigter mod styrkelse, gennemførelse og universel anvendelse af konventionen om forbud mod biologiske våben og toksinvåben (BTWC).
                  
               
                     (3)
                  
                  
                     Den 20. marts 2006 vedtog Rådet EU's handlingsplan om biologiske våben og toksinvåben, som supplerer fælles aktion 2006/184/FUSP (1) til støtte for BTWC.
                  
               
                     (4)
                  
                  
                     Den 16. november 2015 vedtog Rådet afgørelse (FUSP) 2015/2096 (2) om Unionens holdning vedrørende ottende gennemgangskonference mellem de deltagende stater i BTWC.
                  
               
                     (5)
                  
                  
                     På ottende konference til gennemgang af BTWC blev det besluttet at forlænge mandatet for støtteenheden for gennemførelsen (ISU), der blev oprettet inden for FN's Kontor for Nedrustningsanliggender (UNODA) i Genève og aftalt på den syvende konference til gennemgang af BTWC, fra 2017 til 2021.
                  
               
                     (6)
                  
                  
                     Rådet vedtog den 21. januar 2019 afgørelse (FUSP) 2019/97 (3) til støtte for BTWC inden for rammerne af EU-strategien. Nærværende afgørelse supplerer afgørelse (FUSP) 2019/97 ved yderligere at styrke biosikkerhed og biosikring på nationalt, regionalt og internationalt plan i lyset af den aktuelle covid-19-pandemi.
                  
               
                     (7)
                  
                  
                     I betragtning af erfaringerne fra covid-19-pandemien er der behov for at øge indsatsen for at forbedre biosikkerhed og biosikring på nationalt, regionalt og internationalt plan —
                  
               VEDTAGET DENNE AFGØRELSE:
         
            Artikel 1
            
               1.   De vejledende principper for denne afgørelse er at:
               
                           a)
                        
                        
                           udnytte erfaringerne fra tidligere fælles aktioner og rådsafgørelser til støtte for BTWC
                        
                     
                           b)
                        
                        
                           tage hensyn til de specifikke behov, som de deltagende og ikkedeltagende stater i BTWC har givet udtryk for, for så vidt angår styrkelse af biosikkerhed og biosikring på nationalt, regionalt og internationalt niveau via BTWC
                        
                     
                           c)
                        
                        
                           tilskynde til lokalt og regionalt ejerskab af projekterne for at sikre deres bæredygtighed på lang sigt og opbygge et partnerskab mellem Unionen og tredjeparter inden for rammerne af BTWC
                        
                     
                           d)
                        
                        
                           fokusere på de aktiviteter, der har skabt konkrete resultater for så vidt angår styrkelsen af national, regional og international bistands-, reaktions- og beredskabskapacitet
                        
                     
                           e)
                        
                        
                           bidrage til fremme af fred og sikkerheds- og sundhedsmæssige mål gennem de deltagende staters effektive gennemførelse af BTWC.
                        
                     
            
               2.   Unionen støtter følgende projekter, der svarer til foranstaltninger i EU-strategien:
               
                           a)
                        
                        
                           styrkelse af biosikkerheds- og biosikringskapaciteten i Afrika gennem øget regional koordinering
                        
                     
                           b)
                        
                        
                           kapacitetsopbygning for nationale BTWC-kontaktpunkter
                        
                     
                           c)
                        
                        
                           lette undersøgelsen af udviklingen inden for videnskab og teknologi, der er relevant for BTWC, ved også at inddrage den akademiske verden og erhvervslivet
                        
                     
                           d)
                        
                        
                           udvidelse af støtten til frivillige gennemsigtighedsaktiviteter.
                        
                     Projektdokumentet indeholder en detaljeret beskrivelse af disse projekter, der er fastlagt i bilaget til denne afgørelse.
            
         
         
            Artikel 2
            
               1.   Unionens højtstående repræsentant for udenrigsanliggender og sikkerhedspolitik (HR) har ansvaret for gennemførelsen af denne afgørelse.
            
            
               2.   Den tekniske gennemførelse af aktiviteterne i artikel 1 overlades til UNODA. Det udfører denne opgave under HR's ansvar. Med henblik herpå indgår HR de nødvendige aftaler med UNODA.
            
         
         
            Artikel 3
            
               1.   Det finansielle referencebeløb for gennemførelsen af de i artikel 1, stk. 2, omhandlede projekter er på 2 147 443,52 EUR.
            
            
               2.   De udgifter, der finansieres af det i stk. 1 fastsatte beløb, forvaltes i overensstemmelse med de procedurer og regler, der gælder for Unionens almindelige budget.
            
            
               3.   Kommissionen overvåger, at de i stk. 1 omhandlede udgifter forvaltes korrekt. Med henblik herpå indgår Kommissionen den nødvendige aftale med UNODA. Det skal fremgå af aftalen, at UNODA skal sørge for, at Unionens bidrag bliver synligt i en grad, der svarer til dets størrelse.
            
            
               4.   Kommissionen bestræber sig på at indgå den i stk. 3 omhandlede aftale snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelse af aftalen.
            
         
         
            Artikel 4
            HR aflægger rapport til Rådet om gennemførelsen af denne afgørelse på grundlag af regelmæssige rapporter udarbejdet af UNODA. Disse rapporter skal danne grundlag for Rådets evaluering. Kommissionen oplyser om de finansielle aspekter af de i artikel 1, stk. 2, omhandlede projekter.
         
         
            Artikel 5
            
               1.   Denne afgørelse træder i kraft på dagen for vedtagelsen.
            
            
               2.   Denne afgørelse udløber 24 måneder efter datoen for indgåelse af den aftale, der er omhandlet i artikel 3, stk. 3, eller seks måneder efter datoen for vedtagelsen, hvis nævnte aftale ikke er indgået inden da.
            
         
         
            Udfærdiget i Bruxelles, den 25. november 2021.
            
               
                  På Rådets vegne
               
               Z. POČIVALŠEK
               
                  Formand
               
            
         
         
            (1)  Rådets fælles aktion 2006/184/FUSP af 27. februar 2006 til støtte for konventionen om forbud mod biologiske våben og toksinvåben inden for rammerne af EU's strategi mod spredning af masseødelæggelsesvåben (EUT L 65 af 7.3.2006, s. 51).
         
            (2)  Rådets afgørelse (FUSP) 2015/2096 af 16. november 2015 om Den Europæiske Unions holdning vedrørende ottende konference til gennemgang af konventionen om forbud mod udvikling, fremstilling og oplagring af bakteriologiske (biologiske) våben og toksinvåben samt om disse våbens tilintetgørelse (BTWC) (EUT L 303 af 20.11.2015, s. 13).
         
            (3)  Rådets afgørelse (FUSP) 2019/97 af 21. januar 2019 til støtte for konventionen om forbud mod biologiske våben og toksinvåben inden for rammerne af EU's strategi mod spredning af masseødelæggelsesvåben (EUT L 19 af 22.1.2019, s. 11).
      
      
         
            BILAG
            Projekt til støtte for modstandsdygtighed inden for biosikkerhed og biosikring gennem konventionen om biologiske våben og toksinvåben (BTWC)
            1.   BAGGRUND
            
            Covid-19-pandemien har vist, hvilke globale forstyrrelser der kan forårsages af infektionssygdomme, og har understreget det manglende beredskab på nationalt, regionalt og internationalt plan til at reagere på biologiske hændelser. Hvis en sådan sygdom bevidst blev manipuleret til at være mere virulent eller forsætligt blev spredt flere steder på én gang, kunne det føre til en endnu større global krise. Samtidig skal der også tages hensyn til fremskridt inden for bioteknologi, eftersom de kan føre til mange fordele med en positiv indvirkning på den bæredygtige udvikling, men også medføre mange risici med potentielt katastrofale konsekvenser. Under disse omstændigheder er der behov for at øge indsatsen for at imødegå biosikkerheds- og biosikringsspørgsmål i forbindelse med konventionen om forbud mod biologiske våben.
            2.   MÅL
            
            Rådets afgørelse har til formål at styrke biosikkerhed og biosikring på nationalt, regionalt og internationalt plan i lyset af den aktuelle covid-19-pandemi. Denne afgørelse vil supplere Rådets afgørelse (FUSP) 2019/97 af 21. januar 2019 (1) til støtte for BTWC. Afgørelse 2019/97 gennemføres af Genèveafdelingen af De Forenede Nationers Kontor for Nedrustningsanliggender (UNODA) i tæt samarbejde med BTWC's støtteenhed for gennemførelsen (ISU). I det omfang det er relevant, vil denne afgørelse bygge videre på resultaterne af afgørelse 2019/97 og tidligere fælles aktioner og rådsafgørelser til støtte for BTWC uden at overlappe igangværende aktiviteter (2). I gennemførelsesfasen af denne afgørelse gøres der bedst muligt brug af eventuelle synergier med afgørelse 2019/97.
            Principperne for denne rådsafgørelse er som følger:
            
                        a)
                     
                     
                        udnytte erfaringerne fra tidligere fælles aktioner og rådsafgørelser til støtte for BTWC bedst muligt
                     
                  
                        b)
                     
                     
                        tage hensyn til de specifikke behov, som de deltagende og ikkedeltagende stater i BTWC har givet udtryk for, i forbindelse med styrkelse af biosikkerhed og biosikring på nationalt, regionalt og internationalt plan via BTWC
                     
                  
                        c)
                     
                     
                        tilskynde til lokalt og regionalt ejerskab af projekterne for at sikre deres bæredygtighed på lang sigt og opbygge et partnerskab mellem Den Europæiske Union og tredjeparter inden for rammerne af BTWC
                     
                  
                        d)
                     
                     
                        fokusere på de aktiviteter, der har vist sig at skabe konkrete resultater for så vidt angår styrkelsen af national, regional og international bistands-, reaktions- og beredskabskapacitet
                     
                  
                        e)
                     
                     
                        bidrage til fremme af fred og sikkerhed og sundhedsmæssige mål gennem de deltagende staters effektive gennemførelse af BTWC.
                     
                  3.   PROJEKTER
            
            3.1.   Projekt 1 — Styrkelse af biosikkerheds- og biosikringskapaciteten i Afrika gennem øget regional koordinering
            
            3.1.1.   Projektformål
            
            Dette projekt har fokus på at styrke gennemførelsen af BTWC og fremme universel anvendelse på det afrikanske kontinent ved at øge de nationale myndigheders og de regionale enheders og organisationers kapacitet til at håndtere biosikkerheds- og biosikringsspørgsmål i Afrika. Projektet har også til formål at øge samarbejde og koordinering mellem disse aktører.
            På nuværende tidspunkt har 14 stater — fire signatarstater og ti ikkesignatarstater — endnu ikke ratificeret eller tiltrådt BTWC. Otte af disse stater ligger i Afrika: Tchad, Comorerne, Djibouti, Egypten, Eritrea, Namibia, Somalia og Sydsudan. To af staterne, Egypten og Somalia, har undertegnet BTWC, mens seks andre endnu ikke har undertegnet konventionen. Det afrikanske kontinent er derfor et prioritetsområde, når det kommer til universel anvendelse af BTWC. Ydermere kan gennemførelsen af konventionen styrkes betragteligt ved at øge de deltagende afrikanske staters kapacitet inden for biosikkerhed og biosikring.
            3.1.2.   Projektbeskrivelse
            
            Projektet omfatter oprettelse af en stilling som Political Affairs Officer (P3) med base i Addis Abeba til at arbejde specifikt hen imod universel anvendelse og styrket gennemførelse af konventionen på det afrikanske kontinent og til at undersøge mulighederne for synergier med regionale rammer for fred og sikkerhed, sundhedssikkerhed og udvikling. Helt konkret vil den valgte Political Affairs Officer være ansvarlig for følgende opgaver:
            
                        a)
                     
                     
                        yde lovgivningsmæssig bistand til deltagende stater, der ønsker at forbedre deres BTWC-relaterede lovgivning, samt til stater, der er interesserede i at tiltræde konventionen, og som har til hensigt at revidere og tilpasse deres eksisterende lovgivning
                     
                  
                        b)
                     
                     
                        levere specifikke kurser for deltagende stater i udarbejdelse og indgivelse af rapporter om tillidsskabende BTWC-foranstaltninger (CBM)
                     
                  
                        c)
                     
                     
                        bistå afrikanske stater, der deltager i BTWC, med at besvare spørgsmål vedrørende CBM'er. Denne supplerende bistand, som vil styrke den støtte, der allerede ydes af BTWC ISU, har til formål at opnå et højere antal og en højere kvalitet af CBM-rapporter fra de deltagende afrikanske stater
                     
                  
                        d)
                     
                     
                        indgå i tæt samarbejde med afrikanske stater, som ikke er parter i BTWC, bl.a. gennem deres faste repræsentation til Den Afrikanske Union i Addis Abeba, med henblik på at afdække specifikke nationale udfordringer for tiltrædelse eller ratifikation af konventionen og fremme de pågældende tiltrædelses-/ratifikationsprocesser ved at yde dertil knyttet teknisk og lovgivningsmæssig bistand efter behov
                     
                  
                        e)
                     
                     
                        indgå i tæt samarbejde og koordinere aktiviteter med relevante interessenter, subregionale grupperinger og partnerorganisationer med base i Afrika (3) og
                     
                  
                        f)
                     
                     
                        støtte gennemførelsen af alle andre aktiviteter i henhold til denne EU-rådsafgørelse i Afrika.
                     
                  Den valgte Political Affairs Officer vil efter behov modtage bistand fra eksterne konsulenter med specifikke større opgaver (f.eks. til at yde lovgivningsmæssig støtte og teknisk bistand). UNODA's tilstedeværelse i Afrika gennem det regionale center for fred og nedrustning i Afrika (UNREC) vil blive brugt til at fremme og støtte aspekter af aktiviteterne, når det er relevant.
            Alle den valgte Political Affairs Officer's aktiviteter skal nøje koordineres med BTWC ISU og projektpersonalet for EU-Rådets afgørelse i Genève. Den valgte Political Affairs Officer skal arbejde tæt sammen med UNODA's regionale koordinator for Afrika fra FN's Sikkerhedsråds resolution 1540 (2004) (4) og vil have base i FN's Økonomiske Kommission for Afrikas (UN ECA's) bygning i Addis Abeba.
            3.1.3.   Forventede projektresultater
            
            Dette projekt forventes at fremme universel anvendelse og forbedre den nationale gennemførelse af konventionen på det afrikanske kontinent. Det har også til formål at øge samarbejde og koordinering mellem nationale myndigheder og regionale enheder og organisationer, som håndterer biosikkerheds- og biosikringsspørgsmål i Afrika.
            Med forankringen af stillingen som Political Affairs Officer i Addis Abeba forventes det, at den større nærhed til de nationale myndigheder i Afrika, relevante ambassader i Addis Abeba og regionale politikskabende platforme vil bidrage afgørende til at fremme gennemførelsen af BTWC og den universelle anvendelse af konventionen i Afrika som beskrevet ovenfor.
            3.2.   Projekt 2 — Kapacitetsopbygning for nationale BTWC-kontaktpunkter
            
            3.2.1.   Projektformål
            
            Dette projekt har til formål at udarbejde undervisningsmateriale og sørge for målrettet uddannelse til nationale BTWC-kontaktpunkter vedrørende den nationale gennemførelse af BTWC. Det har også til hensigt at skabe måder og muligheder for dialog og udveksling af oplysninger om den nationale gennemførelse af BTWC mellem nationale kontaktpunkter, herunder deling af bedste praksis. Målet med dette projekt er at styrke gennemførelsen af BTWC ved at sørge for målrettet kapacitetsopbygning til nationale kontaktpunkter og skabe større udveksling og samarbejde mellem dem på regionalt og internationalt plan.
            På sjette gennemgangskonference i 2006 blev det besluttet, at hver deltagende stat skulle udpege et nationalt kontaktpunkt til at:
            
                        —
                     
                     
                        koordinere national gennemførelse og kommunikere med andre deltagende stater og relevante internationale organisationer
                     
                  
                        —
                     
                     
                        forberede og indsende de årlige rapporter om tillidsskabende foranstaltninger (CBM)
                     
                  
                        —
                     
                     
                        udveksle oplysninger om indsatsen for universel anvendelse.
                     
                  Kun 134 stater ud af de 183 deltagende stater har udpeget nationale kontaktpunkter. De nationale kontaktpunkter er indlejrede i forskellige enheder på nationalt plan, har forskellige baggrunde og varierende forudgående viden om BTWC. Indtil videre har uddannelse af nationale BTWC-kontaktpunkter kun været tilgængelig ad hoc og under forudsætning af, at donorerne stillede midler til rådighed.
            3.2.2.   Projektbeskrivelse
            
            Dette projekt omfatter udarbejdelse af et standardiseret kursus, som gøres tilgængeligt for alle nationale kontaktpunkter. Kurset vil enten blive tilbudt online eller fysisk i forskellige regioner (afhængig af, hvordan covid-19-pandemien udvikler sig) for nationale repræsentanter, der tjener som nationale BTWC-kontaktpunkter. Kurset vil omfatte oplysninger om alle aspekter af den nationale gennemførelse af BTWC, herunder udarbejdelse af rapporter om tillidsskabende BTWC-foranstaltninger og behandling af lovgivningsmæssige spørgsmål. Kurset vil bygge på Guide til gennemførelse af BTWC, som udvikles i henhold til EU-Rådets afgørelse 2019/97.
            Selv om BTWC ISU gør alle udpegede nationale kontaktpunkters kontaktoplysninger tilgængelige for alle deltagende stater på en separat side med begrænset adgang, har de nationale kontaktpunkter ikke nogen formaliseret måde at interagere med hverandre på. Med dette projekt planlægges det derfor at afholde en række uformelle — virtuelle eller fysiske — regionale dialogfora for nationale BTWC-kontaktpunkter med henblik på at lette udveksling af oplysninger og deling af bedste praksis.
            Derudover vil der blive afholdt et arrangement i Genève, som samler alle de nationale BTWC-kontaktpunkter, f.eks. forud for mødet mellem de stater, som deltager i BTWC, for at give dem mulighed for at udveksle oplysninger og danne netværk blandt kontaktpunkterne på tværs af regionerne svarende til OPCW's årlige møde mellem de nationale myndigheder i henhold til konventionen om kemiske våben. Siden med begrænset adgang vil desuden blive udvidet, så den tjener som et register over relevante oplysninger til nationale kontaktpunkter, inklusive alt relevant kursusmateriale, og som en interaktiv platform, der giver de nationale kontaktpunkter mulighed for at interagere med hverandre og BTWC ISU. Siden med begrænset adgang vil blive vedligeholdt og administreret af BTWC ISU for at sikre, at udvekslingen mellem de nationale kontaktpunkter fortsat faciliteres, når denne rådsafgørelse ikke længere er gældende.
            Både kurset og dialogforaene har en væsentlig netværkskomponent, eftersom de nationale kontaktpunkter vil få mulighed for at lære hinanden at kende og samarbejde med hverandre.
            3.2.3.   Forventede projektresultater
            
            En positiv følge af kurset forventes at være, at flere deltagende stater i forbindelse med kurset udpeger nationale kontaktpunkter. Kurset forventes også at resultere i, at der årligt indgives et højere antal rapporter om tillidsskabende foranstaltninger af højere kvalitet, hvilket vil give yderligere oplysninger om status for gennemførelsen af konventionen globalt. For at sikre bæredygtighed konceptualiseres kursusmaterialet på en måde, der gør det anvendeligt og tilgængeligt for nationale kontaktpunkter ved fremtidige kurser, når denne rådsafgørelse ikke længere er gældende. Projektet forventes ydermere at lette udvekslingen af oplysninger og deling af bedste praksis mellem de nationale kontaktpunkter.
            3.3.   Projekt 3 — Fremme af undersøgelse af udviklingen inden for videnskab og teknologi, der er relevant for BTWC, ved også at inddrage den akademiske verden og erhvervslivet
            
            3.3.1.   Projektformål
            
            Formålet med dette projekt er at fremme undersøgelsen af videnskab og teknologi (VT), der er relevant for konventionen. De deltagende stater i BTWC har gentagne gange anerkendt betydningen af at holde sig orienteret om relevante videnskabelige og teknologiske fremskridt. Disse fremskridt kan på den ene side udgøre en risiko, som kan føre til potentielle overtrædelser af konventionen, men på den anden side kan de være til fordel for konventionen ved f.eks. at forbedre vacciner og diagnosticering af sygdomme. Eftersom den teknologi, der vedrører BTWC, pr. definition kan anvendes til to formål, er vedvarende inddragelse af og udveksling med den akademiske verden og erhvervslivet af allerstørste vigtighed.
            3.3.2.   Projektbeskrivelse
            
            Dette projekt består i at afholde en international videnskabs- og teknologikonference til forberedelse af niende konference til gennemgang af BTWC, der primært er målrettet eksperter fra den akademiske verden, regeringer og erhvervslivet, med henblik på at medtage deres synspunkter i de drøftelser, der giver input til den niende gennemgangskonferences program. Konferencen vil, hvis det er relevant, tage hensyn til og bygge videre på resultaterne af de fem regionale VT-workshopper afholdt inden for rammerne af EU-Rådets afgørelse (FUSP) 2016/51 til støtte for BTWC. Konferencen vil også omhandle VT-relaterede forslag fra de deltagende stater i BTWC, som f.eks. indførelsen af en adfærdskodeks for biovidenskabsfolk og indsatsen for at oprette en mekanisme til undersøgelse af VT, som vil blive taget op til fornyet drøftelse på den niende gennemgangskonference. Konferencen skal afholdes i et land på den sydlige halvkugle, f.eks. i et af sponsorlandene (5) for FN's Generalforsamlings resolution om videnskabs og teknologis rolle i forbindelse med international sikkerhed og nedrustning (»Role of science and technology in the context of international security and disarmament«). Hvis konferencen ikke kan afholdes fysisk på grund af covid-19-pandemien, vil den blive afholdt virtuelt. Til at tilrettelægge og afholde konferencen vil der blive engageret en ekstern konsulent med en relevant baggrund og tætte forbindelse til den akademiske verden og/eller erhvervslivet. Den eksterne konsulent vil også få til opgave at arbejde på at udvikle en langsigtet strategi for større inddragelse af flere interessenter under BTWC.
            VT-konferencen suppleres af oprettelsen af initiativet »Science for Diplomats«, som har til formål at sikre, at politiske beslutningstagere er klar over, hvordan teknologiske og videnskabelige fremskridt både kan gavne og udfordre konventionen. Initiativet »Science for Diplomats« består af en række arrangementer med fokus på den teknologiske udvikling af særlig betydning for konventionen. Den eksterne konsulent får også ansvar for at tilrettelægge »Science for Diplomats«-arrangementerne.
            3.3.3.   Forventede projektresultater
            
            VT-konferencen forventes at bidrage med input til de substansdrøftelser, som vil finde sted på den niende gennemgangskonference. Drøftelsen af relevante VT-relaterede forslag med de deltagende stater i BTWC, som f.eks. indførelsen af en adfærdskodeks for biovidenskabsfolk og indsatsen for at oprette en mekanisme til undersøgelse af VT, har til formål at lette formuleringen af nationale og/eller regionale holdninger samt at drøfte og forhandle disse forslag på den niende gennemgangskonference.
            Initiativet »Science for Diplomats« har til formål at gøre de politiske beslutningstagere bekendt med de væsentligste teknologiske og videnskabelige fremskridt, der har relevans for konventionen.
            3.4.   Projekt 4 — Udvidelse af støtten til frivillige gennemsigtighedsaktiviteter
            
            3.4.1.   Projektformål
            
            Projektet har til formål at fremme gennemsigtighed og opbygge tillid til konventionen. Det bygger på tidligere frivillige gennemsigtighedsaktiviteter gennemført af de deltagende stater siden 2011 og sigter mod at støtte sådanne initiativer yderligere ved at oprette en platform til udveksling af frivillige gennemsigtighedsaktiviteter. Det omfatter også bl.a. gennemførelse af omfattende analyser med henblik på at identificere erfaringer fra disse aktiviteter samt et sæt praktiske aktiviteter til støtte for konceptet.
            3.4.2.   Projektbeskrivelse
            
            Siden 2011 har 15 deltagende stater iværksat frivillige initiativer for at tilrettelægge forskellige typer gennemsigtighedsaktiviteter i henhold til konventionen. Disse aktiviteter har bragt 35 lande sammen fra alle regionale grupper. Selv om tidligere aktiviteter har adskilt sig ved deres specifikke mål og formål, format, niveau af deltagelse og varighed, har de bygget på en fælles forståelse: Alle er aftalt frivilligt enten bilateralt, multilateralt eller ved en proces, der er åben for alle deltagende stater, som er interesseret i at gøre brug af disse muligheder for peerreview. Med denne tilgang kan der skræddersys forskellige nøgleparametre efter præferencerne hos de deltagende stater, der tilrettelægger eller deltager i aktiviteterne. Frivillige gennemsigtighedsaktiviteter kan omhandle flere aspekter, som f.eks. national gennemførelse, international bistand og internationalt samarbejde, beredskab og reaktion, ekspertkontrol, biosikkerheds- og biosikringslovgivning eller udarbejdelse af rapporter om tillidsskabende foranstaltninger.
            I projektet indgår oprettelse af et onlinekompendium over alle gennemsigtighedsaktiviteter i form af en søgbar database over alle hidtil gennemførte aktiviteter og kompilering af en omfattende undersøgelse af tidligere gennemsigtighedsaktiviteter, herunder erfaringer fra de forskellige aktiviteter. Undersøgelsen vil blive gennemført i tæt samarbejde med UNIDIR. UNODA vil ydermere søge at indgå partnerskaber med interesserede regionale og internationale organisationer, herunder EU's CBRN-ekspertisecentre, om gennemførelse af projektet. Oprettelsen af onlinekompendiet og udarbejdelsen af undersøgelsen om tidligere aktiviteter vil blive overdraget til eksterne konsulenter.
            3.4.3.   Forventede projektresultater
            
            Projektet forventes at styrke gennemførelsen af konventionen gennem deling af oplysninger og bedste praksis mellem de deltagende stater vedrørende frivillige gennemsigtighedsaktiviteter og bidrage til at identificere behov for bistand og samarbejde i henhold til artikel X i BTWC. Det vil også bidrage til at skabe et dialogforum for den slags initiativer blandt interesserede deltagende stater.
            4.   PERSONALESPØRGSMÅL
            
            Gennemførelsen af Rådets afgørelse vil kræve, at der er personale til stede i Genève til at sikre en koordineret og strømlinet gennemførelse af alle aktiviteter i henhold til denne rådsafgørelse. Der er derfor behov for at have en Political Affairs Officer (P2) og en assistent (GS4) udstationeret hos UNODA i Genève. Som angivet ovenfor skal en Political Affairs Officer (P3) udstationeres i Addis Abeba. De to Political Affairs Officers (P2 og P3) og assistenten (GS4) skal rapportere til den Political Affairs Officer (P3), der er ansvarlig for gennemførelsen af Rådets afgørelse 2019/97, for at sikre en strømlinet og koordineret gennemførelse af begge Rådets afgørelser.
            Grundet den høje grad af specialisering, der kræves for at kunne yde lovgivningsmæssig og teknisk bistand i Afrika, modernisere de nationale kontaktpunkters websted og udarbejde kursusmateriale til de nationale kontaktpunkter, tilrettelægge VT-konferencen og realisere initiativet »Science for Diplomats«, oprette et onlinekompendium om frivillige gennemsigtighedsaktiviteter og gennemføre en undersøgelse af tidligere gennemsigtighedsaktiviteter og bedste praksis, vil der være behov for at ansætte eksterne konsulenter til disse opgaver.
            5.   RAPPORTERING
            
            UNODA/BTWC-ISU forelægger hver sjette måned HR fremskridtsrapporter om gennemførelsen af projekterne.
            6.   VARIGHED
            
            Den samlede anslåede varighed af projekternes gennemførelse er 24 måneder.
            7.   EU'S SYNLIGHED
            
            UNODA/BTWC-ISU vil træffe alle passende foranstaltninger for at skabe opmærksomhed omkring det faktum, at de udførte aktiviteter finansieres af Unionen. Sådanne foranstaltninger vil blive gennemført i overensstemmelse med Kommissionens håndbog i kommunikation og synlighed for EU's optræden udadtil, som Europa-Kommissionen har udarbejdet og offentliggjort. UNODA/BTWC-ISU vil således sikre synligheden af Unionens bidrag gennem passende omtale og PR, som fremhæver Unionens rolle, sikrer åbenhed i Unionens indsats og skaber øget bevidsthed om grundene til denne afgørelse og om Unionens støtte hertil og resultaterne af denne støtte. Det materiale, der produceres i forbindelse med projekterne, vil på en iøjnefaldende måde vise EU-flaget i overensstemmelse med EU's retningslinjer for korrekt anvendelse og gengivelse af flaget.
            8.   MODTAGERE
            
            Modtagerne af Projekt 1 vil være deltagende stater i BTWC for så vidt angår lovgivningsmæssig og teknisk bistand og ikkedeltagende stater (både signatarstater og ikkesignatarstater) i BTWC for så vidt angår aktiviteter forbundet med universel anvendelse, herunder relevante interessenter fra den private sektor, den akademiske verden og NGO'er samt subregionale grupperinger og partnerorganisationer i Afrika (6), hvor det er relevant.
            Modtagerne af Projekt 2 om kapacitetsopbygning for nationale BTWC-kontaktpunkter er stater, der deltager i BTWC, navnlig embedsmænd udpeget til nationale kontaktpunkter.
            Modtagerne af Projekt 3 om fremme af undersøgelse af udviklingen inden for videnskab og teknologi, der er relevant for konventionen, vil være embedsmænd, videnskabsfolk, akademikere og repræsentanter for erhvervslivet fra de stater, der deltager i BTWC.
            Modtagerne af Projekt 4 om udvidelse af støtten til frivillige gennemsigtighedsaktiviteter vil være stater, der deltager i BTWC.
            
               (1)  De primære arbejdsområder i EU-Rådets afgørelse 2019/97 er universel anvendelse, bistandsprogrammer til at styrke gennemførelsen af BTWC på nationalt plan, oprettelse af biosikringsnetværk blandt unge videnskabsfolk i det globale syd, støtte til programmet for perioden mellem konferencerne og til forberedelserne til niende gennemgangskonference samt til udvikling af oplysnings- og uddannelsesmateriale.
            
               (2)  Fælles aktion 2006/184/FUSP og 2008/858/FUSP og Rådets afgørelse 2012/421/FUSP og 2016/51/FUSP.
            
               (3)  Som f.eks. Africa Centre for Disease Control and Prevention (Africa CDC) for så vidt angår centrets biosikkerheds- og biosikringsinitiativ, Kommissionen for Den Afrikanske Unions freds- og sikkerhedsafdeling, AU Development Agency — African Biosafety Network of Expertise (AUDA-NEPAD), regionale økonomiske fællesskaber (REC'er) og andre relevante AU-enheder samt signaturinitiativet fra Global Partnership Biological Security Working Group.
            
               (4)  I resolution 1540 (2004) besluttede Sikkerhedsrådet, at alle stater skal afholde sig fra at yde nogen form for støtte til ikkestatslige aktører, der forsøger at udvikle, anskaffe, fremstille, besidde, transportere, overføre eller anvende nukleare, kemiske eller biologiske våben og deres fremføringsmidler, navnlig til terrorformål.
            
               (5)  Jf. https://undocs.org/en/A/RES/73/32.
            
               (6)  Som f.eks. Africa Centre for Disease Control and Prevention (Africa CDC) for så vidt angår centrets biosikkerheds- og biosikringsinitiativ, Kommissionen for Den Afrikanske Unions freds- og sikkerhedsafdeling, AU Development Agency — African Biosafety Network of Expertise (AUDA-NEPAD), regionale økonomiske fællesskaber (REC'er) og andre relevante AU-enheder samt signaturinitiativet fra Global Partnership Biological Security Working Group.